BlackKakapo/recipes-ro huggingface dataset:
Cartofi cu rozmarin, la cuptor 

Ingrediente:
● Cartofi - 1 kg 
● Ulei de floarea soarelui - 100 ml 
● Rozmarin - 10 g  (aici am folosit rozmarin uscat, dar nu macinat)
● Usturoi granulat(praf) - 0.5 lingurite  (eu am pus usturoi uscat taiat - dar puteti si fara el, doar cu rozmarin sau folositi usturoi proaspat taiat marunt)
● Sare - 1 lingurita 

Mod de preparare:
1. Cartofii se curata, se spala si se taie felii mai groase - vedeti in poza.
2. Turnati uleiul, presarati rozmarin si usturoi.
3. Amestecati bine toate ingredientele si puneti tava la cuptor preincalzit la 200 de grade pentru aproximativ 45 de minute.
4. Cam din 15 in 15 minute mai scuturati tava si amestecati atent cartofii, ca sa se rumeneasca uniform.
Daca tava este de proasta calitate cartofii s-ar putea sa se lipeasca putin, de asta ziceam sa aveti grija la tava sa fie antiaderenta.
5. Cand sunt gata(le incercati cu un cutit sa intre usor), presarati sare si sunt gata de servit. Daca puneti sarea la inceput, cartofii se fac mai greu si s-ar putea sa va iasa cruzi.
Le serviti ca garnitura sau ca mancare cu orice salata preferata sau ceva carne/friptura.
Pofta Buna!
Crema de ciocolata in 5 minute (sau Finetti de casa) 

Ingrediente:
● Lapte - 150 ml 
● Ulei fara miros - 350 ml  (de floarea soarelui, de samburi de struguri)
● Zahar pudra - 0.5 pahare 
● Cacao pudra - 4 linguri 
● Lapte praf - 3 linguri 
● Esenta de vanilie - 1 buc  (plus niste nuci macinate, eu nu am pus acum)
● Sare - 0.1 lingurite  (un varf de cutit de sare)

Mod de preparare:
1. Intr-un bol sau pahar de blender adanc, turnati laptele si zaharul pudra.
2. Turnati uleiul, puneti blenderul vertical in pahar.
Acesta trebuie pus exact pe fundul vasului si cand ii dati drumul il lasati asa vreo 10 secunde, nu se ridica in sus cand blendati.
3. Dupa 10 secunde incepeti sa-l miscati usor si ridicati in sus cam cu cate 1 cm, nu brusc si repede.
In asa fel laptele va incorpora uleiul, ca la maioneza.
4. Si uitati cum obtinem o crema alba si pufoasa. Aici opriti blenderul, tot procesul dureaza cam 2 minute.
5. Adaugati cacao, vanilia, sarea si laptele praf.
Amestecati usor cu blenderul(fara sa-l porniti) ca sa nu va sara toate in fata  :)
6. Apoi dati drumul la blender si uniformizati bine compozitia. Trebuie sa va iasa ca in poza.
7. Puneti crema in borcan/bol si lasati la frigider cateva ore. Desi este foarte densa si imediat, dar dupa frigider se face mai ferma si putin mai tare - mirosul de ulei deloc nu se simte.
Da, este mai calorica, dar nu contine multe grasimi animale/oua si consumata moderat este o placere!
Pofta Buna!
PS. Cine nu crede sa vina la atelier pe 8 decembrie, sigur o vom face si acolo.
Mici pe paine, la gratar 

Ingrediente:
● Pasta de mici - 500 g  (aveti in pasi link spre reteta mea, sau cumparati gata preparata)
● Paine - 1 buc  (oricare preferati)

Mod de preparare:
1. Faceti pasta de mici in casa, si bineinteles va recomand reteta mea de aici, simpla si la indemana pentru oricine. Deja a fost testata de multe ori si mi s-a spus ca sunt cei mai buni mici mancati vreodata.
Doar sa aveti grija, ca trebuie preparata cu o seara inainte!
2. Feliati painea, faceti focul la gratar(nu prea puternic!) si o puneti sa se rumeneasca putin, dar numai pe o singura parte.
Aveti grija ca se rumeneste foarte repede si o puteti arde in cateva secunde!
3. Acum o scoateti pe toata de pe gratar cu niste cleste, lasati pe un platou sau farfurie sa se raceasca 5 minute.
4. Pe partea rumenita, ungeti fiecare felie cu pasta de mici, neteziti si uniformizati bine cu lingura.
5. Lasati feliile asa unse cu carne pe farfurie, nu le puneti la gratar pana nu ati uns toata painea.
6. Apoi le puneti pe gratar cu carnea in sus si felia cu partea neprajita in jos.
Eu le-as pune imediat cu carnea in jos data viitoare, dar testati si voi cum e mai bine.
7. Vroiam sa va arat aceasta poza ca atentionare - aveti grija sa nu fie focul prea iute si sa nu va indepartati prea mult de gratar. Painea se rumeneste imediat si noi am reusit o parte chiar s-o ardem putin...
Deci intoarceti feliile cu carnea in jos si lasati pana se rumensc frumos. Cel mai bine este sa lucrati cu un cleste aici.
8. Serviti calzi, cat painea este crocanta si carnea frageda.
Merge bine cu mustar si muraturi de casa, sau o salata.
Pofta Buna!
Gogosi aromate cu mere si branza 

Ingrediente:
● Smantana - 100 g 
● Iaurt - 100 g 
● Branza de vaci - 100 g 
● Mere - 1 buc 
● Oua - 1 buc 
● Zahar - 3 linguri 
● Ulei de floarea soarelui - 2 linguri  (pentru aluat)
● Sare - 0.25 lingurite 
● Scortisoara - 0.25 lingurite 
● Esenta de vanilie - 1 buc  (mai puteti adauga si coaja de lamaie rasa)
● Ulei de floarea soarelui - 500 ml  (pentru prajit)
● Zahar pudra - 2 linguri  (pentru ornat)
● Faina alba calitate superioara - 200 g 
● Praf de copt - 10 g  (1 plic)

Mod de preparare:
1. Marul se curata de coaja si se da prin razatoare. Se pune intr-un bol si se adauga smantana, iaurtul si branza.
2. Apoi adaugati oul, zaharul, uleiul, sarea, scortisoara si esenta de vanilie - amestecati bine compozitia cu un tel sau mixer.
3. Adaugati faina si praful de copt, amestecati bine cu telul.
4. Va fi un aluat lichid dar mai gros.
5. Incingeti bine uleiul intr-o tigaie sau tuci - aveti grija sa turnati atat ulei cat sa acopere gogosile pana la jumatate.
Cu o lingurita le puneti in uleiul fierbinte si la foc mediu le rumeniti.
6. Le rumeniti si pe partea cealalta.
7. Apoi le scoateti pe un prosop de hartie, sa absoarba uleiul din ele.
8. Ies cam 20-25 de gogosi, le serviti cu ce va place - iaurt, smantana, dulceata, miere, etc.
9. Aici si o sectiune, foarte reprezentativa - pufoasa si frageda.
Pofta Buna!
Dovlecei cu pui la tigaie 

Ingrediente:
● Piept de pui - 1 buc 
● Dovlecel - 1 buc  (eu am avut un zuchini)
● Sos de soia - 4 linguri  (optional puteti adauga si putin sos de peste)
● Piper - 0.25 lingurite  (si putin patrunjel uscat optional)
● Ulei de floarea soarelui - 100 ml 

Mod de preparare:
1. Se pune uleiul la incins intr-o tigaie mai adanca - foarte important aici sa fie chiar incins uleiul, nu doar incalzit.
Apoi se adauga pieptul de pui taiat subtire si pe lung - amestecati.
2. Dupa 5 minute adaugati dovlecelul taiat julien mai gros - amestecati periodic.
3. Dupa inca 5 minute adaugati sosul de soia, patrunjelul uscat si piperul - amestecati si mai lasati 2 minute pe foc.
Aveti grija cu sarea, sosul de soia fiind sarat nu prea mai trebuie potrivit de sare.
4. Si gata, recomand sa nu cumva sa lasati mai mult pe foc tigaia - ati putea avea impresia ca nu se face carnea si legumele asa repede dar sa stiti ca se fac taman bine.
Altfel riscati sa faceti dovlecelul piure.
5. Il puteti servi pe un piure de mazare(va urma reteta) sau ca atare, cu orice garnitura sau salata preferata.
6. Aici separat piureul de mazare si mancarea.
Pofta Buna!
Peste la cuptor Reteta  

Ingrediente:
● Pastrav proaspat - 1.5 kg  (sau orice peste va place)
● Morcovi - 2 buc 
● Ceapa alba - 2 buc  (puteti adauga si 1-2 bucati de ardei gras daca va place si aveti)
● Rosii - 300 g 
● Ulei de floarea soarelui - 4 linguri 
● Piper negru - 0.5 lingurite 
● Sare - 2 lingurite 
● Busuioc uscat - 2 lingurite  (+patrunjel, boia, orice mirodenii preferati)

Mod de preparare:
1. Curatati pestele de solzi si maruntaie, taiati bucati medii - spalati bine si sarati putin, adaugati piper, 2 linguri de ulei si ierburi dupa prefrinta. Cat pregatiti legumele lasati sa se marineze, daca aveti mai mult timp pentru pregatirea mancarii puteti lasa pestele cu sare vreo 1-2 ore.
Curatati si spalati morcovii, ceapa, ardeii si rosiile.
2. Taiati morcovii rondele.
3. Ceapa si ardeii cubulete sau julien.
4. Intr-un bol adanc puneti morcovii, ceapa si ardeii. Adaugati rosiile taiate felii groase sau cubulete(eu mai folosesc rosii cherry congelate in sezonul de vara), puneti sare, piper, patrunjel, boia si ulei.
Amestecati bine.
5. Intr-o tava mai adanca aranjati legumele.
6. Puneti bucatile de peste printre legumele din tava.
Lasati la cuptor aproximativ 45 minute - 1 ora(in functie de puterea cuptorului) - primele 20 de minute ar fi mai bine sa-l acoperiti cu un capac sau folie de aluminiu, apoi o scoateti si lasati mai departe la copt.
7. Cand se rumeneste, incercati cu o furculita legumele daca s-au copt.
8. Pestele se serveste atat rece cat si cald.
Poftim la masa, avem peste la cuptor!
9. Pentru Reteta Video am luat pastrav somonat si l-am taiat medalioane, procesul de preparare este la fel pentru orice peste va place.
Pofta Buna!
Salata cu ridiche neagra si mere 

Ingrediente:
● Ridiche neagra - 1 buc 
● Mere ionatan - 1 buc 
● Ceapa rosie - 1 buc 
● Ulei de floarea soarelui - 3 linguri 
● Otet de mere - 2 linguri 
● Sare - 0.5 lingurite 

Mod de preparare:
1. Se curata si se spala ridichea, ceapa si marul.
2. Se da prin razatoare ridichea.
3. Apoi marul.
4. Ceapa se taie fidea subtire.
5. Se pune uleiul, sarea si otetul, se amesteca bine. Se serveste imediat si nu se lasa pe a 2-a zi(nu mai este buna atunci).
Pofta Buna!
Legume aromate la cuptor 

Ingrediente:
● Vinete - 1 buc 
● Ardei gras - 1 buc 
● Dovlecel - 1 buc 
● Ceapa alba - 1 buc 
● Usturoi (catei) - 3 buc 
● Otet - 1 lingura  (eu am pus otet balsamic)
● Sos de soia - 2 linguri 
● Ulei de masline - 2 linguri 

Mod de preparare:
1. Spalati si pregatiti legumele.
2. Le taiati cubulete de marime medie si le puneti intr-un bol adanc.
3. Amestecati sosul de soia cu otetul si uleiul, tot acolo adaugati usturoiul pisat.
4. Turnati acest sos peste legume si amestecati bine.
Lasati o ora sa se marineze.
5. Asterneti cu hartie de copt o tava, puneti legumele in ea si dati la cuptor pentru aproximativ 40 minute la 200 grade.
6. Ar fi bine ca dupa 20 minute de stat in cuptor sa amestecati legumele cu o spatula sau lingura.
Cand sunt gata, le scoateti si potriviti de sare daca este nevoie(in caz ca sosul de soia nu este foarte sarat).
7. Sunt bune si calde si reci cu orice preferati - carne, orez, cartofi, etc.
Pofta Buna!
Cartofi lionezi 

Ingrediente:
● Cartofi - 1 kg  (reglati cantitatea de cartofi dupa preferinta si necesitate, eu am pus in pozele care le vedeti vreo 2 kg)
● Ceapa alba - 3 buc  (la fel puteti sa puneti mai multa sau mai putina dupa preferinte)
● Vin alb demisec - 100 ml  (sau 50ml de coniac/brendy)
● Piper - 0.5 lingurite 
● Sare - 1 lingura  (dupa gust)
● Boia de ardei rosu dulce - 1 lingurita 
● Ulei de floarea soarelui - 200 ml 

Mod de preparare:
1. Cartofii se curata, se spala si se taie cubulete medii.
2. Puneti cartofii intr-o tava de cuptor adanca.
Presarati putina sare, piper si boia de ardei. Adaugati 100 ml de ulel si amestecati toata treaba bine, asa ca fiecare cartof sa fie acoperit cu putin ulei si mirodenii.
3. Puneti o folie de aluminiu peste cartofi si dati tava la cuptor preincalzit, la 200 de grade - cam pentru 1 ora.
4. In acest timp pregatim ceapa - se curata, se spala si se taie julien.
Puneti intr-o tigaia adanca putin ulei, ceapa si lasati sa se caleasca bine.
5. Cand ceapa se rumeneste usor adaugati vinul sau coniacul - amestecati.
6. Lasati sa se evapore alcoolul, cam 2-3 minute, mai amestecati periodic, adaugati putina sare si piper - opriti focul.
7. Cartofii se mai scot cam din jumate de ora si se amesteca cu o paleta. Cand s-au patruns si sunt moi(verificati daca intra usor cutitul in ei), scoateti folia de pe ei si mai lasati 15 minute la cuptor.
8. Cand sunt gata cartofii ii scoateti din cuptor, adaugati ceapa peste ei si amestecati usor cu paleta.
9. Mai lasati sa se patrunda la cuptor, la foc mic cam 15 minute.
10. Puteti sa-i serviti simpli cu o salata.
11. Sau cu ceva mai serios -  vreo bucata de carne/peste.
Pofta Buna!
Fursecuri "Trufe" 

Ingrediente:
● Ciocolata neagra/amaruie - 200 g 
● Unt - 90 g 
● Zahar - 100 g 
● Oua - 2 buc 
● Faina alba calitate superioara - 200 g 
● Cacao pudra - 25 g 
● Praf de copt - 0.5 lingurite 
● Sare - 0.25 lingurite  (un varf de lingurita)
● Zahar pudra - 1 pahar 
● Esenta de vanilie - 1 buc  (1 fiola)

Mod de preparare:
1. Ciocolata se rupe bucatele, se pune intr-un vas termorezistent si se topeste impreuna cu untul. Amestecati bine pana se uniformizeaza compozitia si luati de pe foc.
2. Apoi se adauga zaharul si se amesteca pana acesta se topeste complet.
3. Apoi adaugati ouale unul cate unul, mixati bine cu telul sau mixerul dupa fiecare. Adaugati si esenta de vanilie acum.
4. Amestecati ingredientele uscate - faina, sarea, praful de copt si cacao.
5. Amestecati compozitia de ciocolata cu cea de ingrediente uscate.
6. Va iesi un aluat moale si placut. Il acoperiti cu o folie si il puneti la frigider pentru minim 2 ore.
Dupa 2 ore observati ca acesta se intareste f.bine, acum este perfect pentru a forma trufele.
7. Rupeti cate o bucata mica de aluat, formati bilute si le treceti prin zaharul pudra.
Atentie trebuie sa fie f.f.bine pudrate, cu un strat f.gros de zahar - dupa ce se coc acesta mai intra in aluat si trufele ies nu prea albe.
8. Le puneti pe parcurs ce le terminati pe o tava asternuta cu hartie de copt.
Observati ca sunt pudrate foarte intens.
9. Le coaceti 15 min la foc moderat, de 160 grade. Observati ca la coacere vor crapa putin.
Daca faceti in 2 ture trufele, pastrati la frigider aluatul.
10. Le lasati sa se raceasca complet apoi savurati.
Se pastreaza intr-un vas acoperit cu capac.
Pofat Buna!
Focaccia cu rosii si masline, sau Foccacia Barese 

Ingrediente:
● Apa - 300 ml 
● Drojdie uscata - 10 g  (sau 25g drojdie proaspata)
● Faina alba calitate superioara - 500 g 
● Sare - 15 g 
● Zahar - 10 g 
● Rosii - 1 kg  (si optional 6-7 rosii cherry)
● Masline verzi fara samburi - 200 g 
● Oregano uscat - 2 lingurite 
● Ulei de masline extravirgin - 50 ml 

Mod de preparare:
1. Intr-o cana amestecati 10g drojdie uscata cu 300ml de apa calduta, lasati 5 minute.
2. Intr-un bol mare amestecati 500g de faina alba cu 15g de sare.
3. Adaugati aici apa cu drojdie, amestecati compozitia cu o lingura sau spatula.
4. Puneti 10g de zahar (aproximativ 1 lingura) si incepeti sa framantati aluatul cu mainile.
5. Eu prefer sa-l lucrez pe masa, initial este usor lipicios dar in cateva minute devine uniform, moale si deloc lipicios.
Faina nu mai adaugati deloc pe masa in tot acest proces.
6. Ungeti cu putin ulei de masline bolul, mutati inapoi in el bila de aluat, acoperiti cu prosop si lasati sa creasca timp de 1 ora la temperatura camerei.
7. Pana creste aluatul pregatiti umplutura de rosii.
Spalati rosiile, scoateti cotorul, le taiati sferturi sau felii mai mari si le puneti intr-un bol.
8. Apoi cu mainile le rupeti bucati mai mici si le faceti franjuri, dar nu prea marunte.
9. In plus si opitonal, puteti sa puneti si cateva rosii cherry, ele vor face foccacia cu rosii sa fie ceva mai frumoasa la final.
10. Aluatul a crescut, il taiati in 2 bucati aproximativ egale.
11. Ungeti bine cu ulei de masline 2 tavi rotunde de pizza, ale mele sunt de 28-30cm in diametru.
12. Luati o bucata de aluat si modelati prima focaccia, il puneti in tava si apasand cu degetele il intindeti pe toata suprafata.
Al 2-lea aluat(vom avea 2 focaccia) il faceti aproximativ dupa 15-20 minute de cand ati modelat primul.
13. Stropiti cu ulei de masline deasupra.
14. Aranjati mai intai un rand din jumatati de rosii cherry, daca nu le folositi omiteti acest pas.
15. Apoi intindeti pe toata suprafata blatului de focaccia jumatate din rosiile franjuri pregatite anterior in pasi.
16. Printre rosii puneti masline verzi, de preferat fara samburi.
17. Presarati toata suprafata cu sare grunjoasa.
18. Si neaparat cu oregano uscat.
Lasati acum focaccia sa creasca in tava aproximativ 1 ora. Spre finalul acestui timp nu uitati sa dati drumul la cuptor si sa-l preincalziti la 250 de grade.
19. Peste 15-20 de minute de cand ati montat prima focaccia nu uitati sa o faceti si pe a 2-a.
20. Dupa ce creste bine timp de 1 ora, coaceti foaccia in cuptorul preincalzit la 250 de grade timp de 15-20 de minute, sau pana se rumeneste uniform.
21. Dupa coacere o scoateti din tava si lasati putin sa se raceasca pe un grilaj sau prosop de bucatarie. Daca o lasati in tava se va aburi si inmuia crusta delicioasa si crocanta.
Este delicioasa calda si rece, noi o adoram.
Pofta Buna!
Carne de porc cu cascaval si ceapa, la cuptor 

Ingrediente:
● Cotlet de porc fara os - 500 g  (sau orice carne preferata, friptura de porc sau carne de vitel)
● Maioneza - 200 g  (se poate si fara maioneza, dar carnea va fi mai uscata)
● Ceapa alba - 2 buc 
● Cascaval clasic - 400 g 
● Sare - 0.5 lingurite 
● Piper negru - 0.5 lingurite 

Mod de preparare:
1. Cotletul de porc se taie felii si se portioneaza in bucati medii.
2. Carnea se bate bine cu ciocanelul.
3. Se unge o tava de cuptor cu ulei, in care se pun bucatile de carne una langa alta.
4. Se presara piper si sare peste carne.
5. Se prepara putina maioneza(sau folositi cumparata).
Se unge carnea uniform cu ea.
6. Ceapa se taie fidea subtire si se aranjeaza peste carnea unsa cu maioneza.
7. Se rade cascavalul deasupra.
8. Carnea se lasa la cuptor, la temperatura maxima, aproximativ 40-50 de min - cat se rumeneste.
Cat este fierbinte se scot din tava bucatile de carne. Daca lasati sa se raceasca in tava, cascavalul se lipeste rau de ea, si va fi mai greu sa le scoateti intregi.
9. Sunt sigura ca va place la toata familia, arata foarte bine si are un gust deosebit.
Eu le prepar cam la toate sarbatorile.
Pofta Buna!
Batoane de ciocolata cu branzica 

Ingrediente:
● Ciocolata alba/neagra - 200 g 
● Branza de vaci - 500 g 
● Miere - 3 linguri  (reglati dupa gust, la cat de dulce va place)
● Nuca de cocos - 200 g  (atat cat va lua branzica ca sa fie groasa si sa nu curga)
● Stafide - 2 linguri  (eu am pus coacaze uscate - dar se poate si fara fructe uscate)

Mod de preparare:
1. Topiti ciocolata la microunde sau baie de aburi.
2. Cu o pensula se ung formele de silicon pentru briose.
Eu am folosit 6 forme dreptunghiulare si 2 rotunde simple.
3. Le puneti pe un fund si lasati la frigider pentru 15-20 de minute.
4. Dupa acest timp le mai ungeti o data cu ciocolata si mai puneti la frigider pentru 15 minute.
5. In acest timp preparati umplutura de branza:
- adaugati mierea, stafidele si nuca de cocos pana obtineri o consistenta groasa, sa nu curga.
6. Umpleti formele cu branzica, presati bine sa nu fie goluri.
7. Se unge stratul de branzica cu ciocolata, eu as recomanda sa ungeti mai gros, chiar in 2 reprize, ca si peretii formelor.
8. Mai lasati la frigider minim 15 minute, apoi le scoateti atent din forme. Se scot destul de bine, siliconul este perfect pentru asa ceva.
9. Si o sectiune delicioasa :)
10. Le serviti cu un ceai/cafea.
Sofia a mancat vreo 2 din prima, i-au placut mult "briosele" cu ciocolata :)
Pofta Buna!
Sos de rosii Marinara(clasic) Reteta  

Ingrediente:
● Ulei de masline extravirgin - 100 ml  (de buna calitate)
● Ceapa alba - 1 buc 
● Usturoi (catei) - 5 buc 
● Busuioc - 1 buc  (1 legatura)
● Sare - 1 lingurita 
● Zahar - 1 lingurita 
● Ierburi de provence uscate - 1 lingurita  (sau amestec verdeturi italiene)
● Rosii cubulete din conserva - 450 g 
● Rosii pasate - 450 g  (din conserva sau proaspete)

Mod de preparare:
1. Pregatiti toate ingredientele pentru sos.
2. Aici vedeti cele 2 tipuri de sosuri de rosii - rosiile cubulete si rosiile pasate. Asta este recomandarea optima.
Daca nu aveti din ambele, puteti folosi numai rosii cubulete sau numai pasate.
3. Tocati marunt ceapa, usturoiul si busuiocul.
4. Pentru a gati sosul luati o tigaie adanca sau cratita cu fund gros.
Turnati uleiul sa masline, sa acopere complet fundul cratitei.
5. Incalziti cratita cu ulei, adaugati ceapa tocata si caliti 3-4 minute la foc mediu.
6. Apoi adaugati usturoiul tocat si mai caliti 1 minut.
7. Acum puneti rosiile, sarea si zaharul, amestecati bine.
8. Lasati sosul sa fiarba 25-35 de minute la foc mic, amestecand periodic.
9. Foarte important sosul sa fiarba suficient, acesta-i timpul cand rosiile devin mai dulci si scade aciditatea sosului.
Dupa 15-20 de minute de fierbere gustati periodic din el si veti observa diferenta pe parcurs.
10. Cam cu 5-10 minute inainte ca sosul sa fie gata adaugati busuiocul tocat si vereturile uscate.
11. Lasati sa fiarba 5-10 minute la foc mic, mai gustati si potriviti de sare daca este nevoie.
Sosul nu trebuie sa fie foarte lichid, dar si nici prea gros.
Cam asa ca in poza arata cand este gata.
12. Puteti sa-l turnati fierbinte in borcane sterilizate, capsati bine si pastrati in camara - il aveti la indemana pt pizza, paste si alte chestii.
Sau dupa ce se raceste il puteti congela in casolete mici, ca in poza.
13. Perfect este sa-l folositi proaspat fiert, adaugand pastele dvs preferate, bineinteles din grau dur si fierte al dente.
Adaugati pastele in sos si amestecati bine.
14. Serviti cu parmesan ras deasupra si savurati.
Optional pastrati 1-2 linguri de sos separat si puneti deasupra pastelor, inainte sa presarati parmesan.
15. Este un sos extraordinar de bun, perfect si o buna rezerva de avut in camara sau congelator pt orice gospodina.
Pofta Buna!
Tochitura 

Ingrediente:
● Carne de porc - 500 g  (alegeti carne mai frageda - muschiulet, ceafa sau file)
● Piept de pui - 500 g 
● Ficatei de pui - 300 g 
● Carnati afumati - 500 g 
● Ceapa alba - 2 buc 
● Bulion de rosii - 200 ml  (sau o conserva de rosii cubulete la conserva)
● Usturoi (catei) - 6 buc 
● Sare,piper - 1 lingurita  (dupa gust)
● Frunza de dafin - 2 buc 
● Ulei de floarea soarelui - 50 ml 

Mod de preparare:
1. Pregatiti si spalati carnea.
Se taie toate in cubulete de marime medie - dar aveti grija sa nu le amestecati tipurile de carne intre ele.
2. Incingem intr-o tigaie mai adanca putin ulei. Mai departe vom adauga carnea pe rand si incepeti intotdeauna cu felul de carne care se gateste mai greu.
Aici am inceput cu carnea de porc, am pus-o in tigaie si am calit-o pana a inceput sa se rumeneasca.
3. Apoi am adaugati pieptul de pui in tigaie, direct peste carnea de porc.
Am lasat sa se caleasca impreuna pana a inceput sa se rumeneasca si carnea de pui.
4. Acum puneti si ficateii, acestia ii lasati putin(cam 5 minute), doar cat se intaresc usor - nu trebuie rumeniti.
5. Puneti si carnatii, amestecati si mai caliti 5-10 minute la foc mediu.
6. Apoi adaugati ceapa taiata nu foarte marunt  - caliti inca 5 minute.
7. Turnati bulionul sau rosiile cubulete, faceti focul mare pana incepe sa fiarba.
Apoi adaugati frunza de dafin, faceti focul mic si lasati sa fiarba incet aproximativ 30 minute.
8. Dupa acest timp potriviti de sare si piper, dupa gust.
Puneti usturoiul pisat, amestecati bine si opriti focul.
9. Serviti cu mamaliga si savurati :)
Pofta Buna!